**Dôvodová správa**

1. *Osobitná časť*

**K čl. I**

**K bodu 1 až 6**

V § 2 ods. 1 sa upravuje maximálna výška úhrady za jeden bod zdravotného výkonu z hodnoty 0,029875 eura na hodnotu 0,045444 eura.

V § 2 ods. 2 sa upravuje maximálna výška úhrady na jedného poistenca verejného zdravotného poistenia z hodnoty 0,032862 eura mesačne na hodnotu 0,049989 eura mesačne.

V § 3 ods. 1 návrhu nariadenia sa upravuje výška paušálnej úhrady za poskytovanie zdravotnej starostlivosti v ambulancii pevnej ambulantnej pohotovostnej služby zo sumy 10 303 eur mesačne na jednu ambulanciu pevnej ambulantnej pohotovostnej služby na sumu 12 442 eur mesačne na jednu ambulanciu pevnej ambulantnej pohotovostnej služby.

V § 3 ods. 2 sa upravuje minimálna výška úhrady za jeden bod zdravotného výkonu z hodnoty 0,019916 eura na hodnotu 0,021292 eura.

V § 3 ods. 4 sa upravuje maximálna výška úhrady za dopravu lekára z hodnoty 0,50 eura za jeden kilometer jazdy na hodnotu 0,72 eura za jeden kilometer jazdy.

V § 4 sa upravuje minimálna výška úhrady za jeden bod zdravotného výkonu z hodnoty 0,019916 eura na hodnotu 0,021292 eura.

Dôvodom navrhovanej novely nariadenia je upraviť výšku úhrad pre ambulancie zubno-lekárskej pohotovostnej služby a ambulancie pevnej ambulantnej pohotovostnej služby z prostriedkov verejného zdravotného poistenia tak, aby sa zabezpečilo primerané finančné krytie ekonomicky oprávnených nákladov u týchto poskytovateľov zdravotnej starostlivosti, aby mohli plniť svoju funkciu v požadovanej kvalite a na adekvátnej úrovni.

Navrhovaná právna úprava sa predkladá aj v nadväznosti na zákon č. 311/2001 Z. z. Zákonník práce v znení neskorších predpisov a v nadväznosti na ustanovenia v Osobitných ustanoveniach o odmeňovaní niektorých zdravotníckych pracovníkov (§ 80a až § 80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, ktorými dochádza k úprave minimálnych mzdových nárokov zamestnanca a k úprave základnej zložky mzdy zdravotníckeho pracovníka, čím dochádza u poskytovateľov ambulancií pohotovostných služieb k zvýšeniu mzdového ohodnotenia u sestier. Návrh nariadenia je predložený tiež v nadväznosti na predpokladanú infláciu podľa makroekonomickej prognózy Inštitútu finančnej politiky. Uvedené zmeny budú mať priamy dopad na zvýšenie nákladov u poskytovateľov zdravotnej starostlivosti prevádzkujúcich ambulancie pohotovostných služieb.

**K bodu 7**

V § 4a sa stanovuje upravená výška úhrad na prechodné obdobie od 1. júna 2023 do 31. decembra 2023 pre ambulancie pohotovostných služieb:

Pre ambulanciu pevnej ambulantnej pohotovostnej služby:

Upravuje sa výška paušálnej úhrady za poskytovanie zdravotnej starostlivosti v ambulancii pevnej ambulantnej pohotovostnej služby zo sumy 10 303 eur mesačne na jednu ambulanciu pevnej ambulantnej pohotovostnej služby na sumu 13 897 eur mesačne na jednu ambulanciu pevnej ambulantnej pohotovostnej služby.

Upravuje sa minimálna výška úhrady za jeden bod zdravotného výkonu z hodnoty 0,019916 eura na hodnotu 0,022215 eura.

Upravuje sa maximálna výška úhrady za dopravu lekára z hodnoty 0,50 eura za jeden kilometer jazdy na hodnotu 0,88 eura za jeden kilometer jazdy pre návštevnú službu poskytovanú v rámci pevnej ambulantnej pohotovostnej služby.

Pre ambulanciu doplnkovej ambulantnej pohotovostnej služby sa upravuje minimálna výška úhrady za jeden bod zdravotného výkonu z hodnoty 0,019916 eura na hodnotu 0,022215 eura.

**K bodu 8**

V Prílohe nariadenia BODOVÉ HODNOTY ZDRAVOTNÝCH VÝKONOV v časti XLI. STOMATOLÓGIA v bode 1. ZDRAVOTNÉ VÝKONY UHRÁDZANÉ NA ZÁKLADE VEREJNÉHO ZDRAVOTNÉHO POISTENIA v písmene B. Záchovná stomatológia pri zdravotnom výkone s kódom „V 12“ sa číslo „190“ upravuje na číslo „300“.

Ide o zosúladenie s Opatrením Ministerstva zdravotníctva Slovenskej republiky z 30. decembra 2003 č. 07045/2003, ktorým sa ustanovuje rozsah regulácie cien v oblasti zdravotníctva v znení neskorších predpisov (s prílohou č. 4 časťou C Zoznam výkonov a ich bodové hodnoty k zdravotným výkonom uvedeným časťou A časťou STOMATOLÓGIA písmenom A. Zdravotné výkony uhrádzané na základe verejného zdravotného poistenia druhým bodom Záchovná stomatológia so zdravotným výkonom s kódom „V 12“ s číslom 300“).

**K čl. II**

Ustanovuje sa účinnosť nariadenia vlády vzhľadom na dĺžku legislatívneho procesu.